১৯৪৭ সালে পাকিস্তান সৃষ্টি হওয়ার পর বঙ্গবন্ধু শেখ মুজিবুর রহমান বাঙালিদের ওপর ধর্মীয় উপনিবেশ পাকিস্তানের শাসকদের শোষণ ও নির্যাতনের বিরুদ্ধে সোচ্চার ছিলেন। মানুষের প্রতি বঙ্গবন্ধুর অকৃত্রিম ভালোবাসা, আন্তরিকতা, দেশের প্রতি আন্তরিক ভালোবাসা, তাঁর উৎসাহব্যঞ্জক ও আশা জাগানিয়া সাংগঠনিক দক্ষতার কারণে এ দেশের মানুষ সামাজিক ন্যায়বিচার সম্পর্কে সচেতন হয়ে উঠেছিল। ১৯৭১ সালের ১০ এপ্রিল নির্বাচিত প্রতিনিধিদের সমন্বয়ে স্বাধীন বাংলাদেশের প্রথম সরকার প্রতিষ্ঠিত হওয়ার সময় বঙ্গবন্ধু কর্তৃক স্বাধীনতা ঘোষণাকে পুনঃনিশ্চিত করা হয়েছিল। বাংলাদেশের এই স্বাধীনতা ঘোষণায় ‘সামাজিক ন্যায়বিচার’ সম্পর্কে বলা হয়েছে। এতে বলা হচ্ছে ‘…আমরা বাংলাদেশের নির্বাচিত প্রতিনিধিবৃন্দ, আমাদের প্রতি জনগণের ম্যান্ডেট, যার ইচ্ছা সর্বোচ্চ, দ্বারা একটি কনস্টিটিউয়েন্ট অ্যাসেম্বলিতে আমরা সমবেত হয়ে এবং পরস্পরের সঙ্গে পরামর্শক্রমে এবং বাংলাদেশের জনগণের জন্য সাম্য, মানব মাহাত্ম্য এবং সামাজিক ন্যায়বিচার নিশ্চিত করার জন্য বাংলাদেশকে সার্বভৌম গণপ্রজাতন্ত্রী হিসেবে ঘোষণা এবং গঠন এবং এর দ্বারা বঙ্গবন্ধু শেখ মুজিবুর রহমান কর্তৃক স্বাধীনতার ঘোষণা নিশ্চিত করছি।…’ ফলে ধর্মীয় ও জাতিগত সংখ্যালঘু সম্প্রদায় অর্থাৎ ধর্ম বর্ণ নির্বিশেষে এ দেশের সব মানুষ ‘সামাজিক ন্যায়বিচার’ সম্পর্কে সচেতন হওয়ার পাশাপাশি বঙ্গবন্ধুর নেতৃত্বে একটি স্বাধীন সার্বভৌম রাষ্ট্রে সামাজিক ন্যায়বিচারের নীতি বাস্তবায়িত হওয়ার জন্য আশান্বিত হতে থাকে। এভাবে সব ধর্ম এবং জাতিগত জনগণের সমর্থন, অংশগ্রহণ ও আত্মত্যাগের বিনিময়ে বাংলাদেশ একটি স্বাধীন সার্বভৌম রাষ্ট্র হিসেবে আবিভর্‚ত হয়। তবে ১৯৭৫-এর ১৫ আগস্ট জাতির পিতা বঙ্গবন্ধু শেখ মুজিবুর রহমানকে হত্যার পর সামরিক শাসকদের দ্বারা বাংলাদেশের রাষ্ট্র পরিচালনার মূলনীতির ক্ষেত্রে ব্যাপক পরিবর্তন হওয়ার ফলে দৃশ্যত রাষ্ট্রীয়ভাবে সাম্প্রদায়িকতাকে ধারণ করা হতে থাকে। এ সময় ধর্মনিরপেক্ষতা পরিহার করা এবং এই সঙ্গে সংখ্যাগরিষ্ঠের ধর্মীয় গ্রন্থ থেকে বাক্য সংযোজিত করা এবং আরো পরে রাষ্ট্রধর্ম হিসেবে সংখ্যাগরিষ্ঠের ধর্মকে সাংবিধানিক স্বীকৃতি দেয়া হয়। তবে পরবর্তীকালে যদিও অতি সম্প্রতি সংবিধান সংশোধনের মাধ্যমে ১৯৭২-এর সংবিধানে ফিরে আসার জন্য পদক্ষেপ নেয়া হয়েছে তথাপি রাষ্ট্রীয় মূলনীতি ‘জাতীয়তাবাদ, ধর্মনিরপেক্ষতা, গণতন্ত্র ও সমাজতন্ত্র’ পুনঃস্থাপিত হওয়া সত্তে¡ও রাষ্ট্রধর্ম এবং সংখ্যাগরিষ্ঠের ধর্মীয় বাণী সংবিধানে বহাল আছে। এই পরিস্থিতিতে বাংলাদেশের ধর্মীয় ও জাতিগত সংখ্যালঘুদের প্রতি সামাজিক ন্যায়বিচারের প্রশ্নটি খুবই তাৎপর্যপূর্ণ।